SET เหลือบวก 0.39 จุด โบรกแนะจับตา “บจ.” ทยอยประกาศงบฯ
SET เหลือบวก 0.39 จุด โบรกแนะจับตา “บจ.” ทยอยประกาศงบฯ
16 ก.พ. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,523.11 จุด เพิ่มขึ้น 0.39 จุด (+0.03%) มูลค่าการซื้อขาย 87,874.95 ล้านบาท
10 หุ้นดันดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับขึ้นในทิศทางเดียวกับตลาดต่างประเทศ โดยตลาดหุ้นภูมิภาคเอเชียส่วนใหญ่บวก เช่นเดียวกับตลาดยุโรปเทรดบ่ายนี้บวกเล็กน้อย และดาวโจนส์ฟิวเจอร์สปรับตัวขึ้น จากความคาดหวังการฟื้นตัวเศรษฐกิจโลกหลังจากหลายประเทศเริ่มฉีดวัคซีนโควิด-19 และสถานการณ์การแพร่ระบาดในต่างประเทศชะลอลง อีกทั้งดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนปรับตัวลงมาอยู่ในระดับต่ำแล้ว
ส่วนตลาดบ้านเราบวกได้บางๆ ลักษณะนิ่งๆ แม้ได้แรงหนุนจากหุ้นบิ๊กแคปขึ้นนำตลาด อย่างหุ้นกลุ่มพลังงาน, กลุ่มปิโตรเคมี เป็นต้น หลังจากราคาน้ำมันยืนในระดับสูง แต่ยังมีแรงถ่วงจากหุ้น บริษัท เดลต้า อิเลคโทรนิคส์ (ประเทศไทย) จำกัด (มหาชน) หรือ DELTA ปรับตัวลง และหุ้น บริษัท ปตท.น้ำมันและการค้าปลีก จำกัด (มหาชน) หรือ OR ย่อตัวลงด้วย ทำให้ตลาดบ้านเราบวกได้จำกัด พร้อมแนะติดตามการทยอยประกาศผลประกอบการของบริษัทจดทะเบียนที่สัปดาห์นี้จะทยอยออกมาหลายบริษัท
แนวโน้มการลงทุนในวันพรุ่งนี้ (17 ก.พ.) นายวีระวัฒน์ กล่าวว่า ตลาดฯคงจะแกว่ง Sideway ถึง Sideway up โดยมีแนวรับ 1,515-1,500 จุด ส่วนแนวต้าน 1,530 ถัดไป 1,550-1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR มูลค่าการซื้อขาย 15,897.61 ล้านบาท ปิดที่ 32.75 บาท ลดลง 1.25 บาท
EA มูลค่าการซื้อขาย 3,594.39 ล้านบาท  ปิดที่  69.00 บาท เพิ่มขึ้น 4.00 บาท
PTTGC มูลค่าการซื้อขาย  2,891.76 ล้านบาท  ปิดที่  66.25 บาท เพิ่มขึ้น 2.25 บาท
PTT มูลค่าการซื้อขาย  2,886.11 ล้านบาท ปิดที่ 41.25 บาท ราคาไม่เปลี่ยนแปลง
CBG มูลค่าการซื้อขาย  2,321.45 ล้านบาท ปิดที่ 139.00 บาท เพิ่มขึ้น 5.00 บาท